**В Ъ Т Р Е Ш Н И П Р А В И Л А**

**за планиране, разпределение и разходване на целево предоставените средства от  
Стопанска академия „Д. А. Ценов“ – Свищов за подпомагане на научноизследователската дейност на докторанти**

Приети от Академичната експертна комисия с Протокол № 1/20.02.2025 г.

Утвърдени с Решениe № ……………. г. на Академичен съвет при Стопанска академия „Д. А. Ценов” - Свищов

**раздел І**

**ОБЩИ ПОЛОЖЕНИЯ**

Чл. 1. Настоящите Вътрешни правила определят условията и реда за оценка, планиране, разпределение, разходване и отчитане на целево предоставените средства от Стопанска академия „Д. А. Ценов“ – Свищов за подпомагане на научноизследователската дейност на докторанти.

Чл. 2. Подкрепа, съгласно вътрешните правила, могат да получат докторанти обучаващи се в редовна форма на докторантура по докторските програми, акредитирани в Стопанска академия в ПН 3.7. Администрация и управление и ПН 3.8. Икономика.

**раздел ІІ**

**планиране, разпределение и разходване**

**на средствата за научна дейност**

Чл. 3. (1) Размерът на средствата за подпомагане на научноизследователската дейност на докторантите се определя с решение на Академичния съвет на Стопанска академия „Д. А. Ценов“ за всяка календарна година в рамките на средствата за научноизследователска дейност в т. 2. Дофинансиране на научната дейност със собствени средства от бюджета на Висшето училище от План-сметката за разпределение на средствата за финансиране на научноизследователската дейност в СА "Д. А. Ценов" – Свищов за съответната година.

(2) Индивидуалната сума за подкрепа на докторант е до 400 лв. годишно, като същата може да нарасне до 900 лв., ако е планирано заплащане на такса за публикуване на резултати от научни изследвания в реферирани и индексирани в световни научни бази данни издания.

Чл. 4. Право да кандидатстват за целеви средства за подпомагане на научноизследователската дейност имат всички докторанти, зачислени в редовна форма на обучение в Стопанска академия „Д. А. Ценов“, обучаващи се в първа, втора или трета година на обучение по съответната докторска програма, но не по-късно от три месеца до приключване на срока на докторантурата.

Чл. 5. Със средства за подпомагане на научноизследователската дейност на докторантите се финансират разходи за:

1. участие в научни форуми (национални и международни научни конференции, кръгли маси, публични лекции и др. в областта на докторската програма);

2. заплащане на такси за публикуване на резултати от научни изследвания в реферирани и индексирани в световни научни бази данни издания;

3. закупуване на научна литература за целите на научноизследователската дейност на докторанта;

4. закупуване на достъп до специализирана информация в областта на научните изследвания на докторанта;

5. закупуване на специализиран софтуер, спомагащ обработката на информация за целите на научните изследвания на докторанта;

6. обучения в областта на докторската програма от сертифицирани институции.

Чл. 6. (1) Докторантите подават индивидуални формуляри за кандидатстване за целеви средства за подпомагане на научноизследователската им дейност съгласно приложен образец към настоящите вътрешни правила (Приложение 1).

(2) Формулярите се приемат в Института за научни изследвания до 10-то число на месеца.

(3) Докторантите нямат право да кандидатстват за целеви средства за подпомагане на научноизследователската им дейност за период, в който са:

1. ваканция;

2. прекъснали обучението си по обективни причини;

3. отпуск по болест;

4. отпуск за отглеждане на дете до 2-годишна възраст.

Чл. 7. (1) Постъпилите формуляри за кандидатстване за целеви средства за подпомагане на научноизследователската дейност на докторантите се предоставят на Академичната експертна комисия, която на свое заседание взема мотивирано решение за предоставяне или отказ на целеви средства.

(2) За своята работа по ал. 1 Академичната експертна комисия съставя протокол.

(3) Решението на Академичната експертна комисия се съобщава писмено на заинтересованите лица в срок от 20 работни дни от датата на подаване на формуляра.

(4) Срокът по ал. 3 спира да тече през летните месеци, в които 2/3 от членовете на Академичната експертна комисия са в платен годишен отпуск.

Чл. 8. (1) Отпуснатите целеви средства за подпомагане на научноизследователската дейност на докторанти в СА “Д. А. Ценов“ се изразходват до 20 ноември на текущата година.

(2) Средствата по ал. 1 се разходват съгласно действащите правила и процедури за финансово управление и контрол в Стопанска академия.

(3) За извършените разходи се събират разходнооправдателни документи.

Чл. 9 (1) Отчитането на изразходените средства се извършва не по-късно от един месец от датата на последния разходнооправдателен документ.

(2) За отчитане на изразходените целеви средства за подпомагане на научноизследователската дейност, докторантите подготвят научен и финансов отчет съгласно приложен образец към настоящите вътрешни правила (Приложение 2).

(3) Отчетът по ал. 2 се предава в указания по ал. 1 срок в Института за научни изследвания.

Чл. 10. (1) На свое заседание Академичната експертна комисия разглежда постъпилите отчети по чл. 9, ал. 2 и взема решение.

(2) Решението се отразява в протокол.

(3) Решението се съобщава писмено на заинтересованите страни.

Чл. 11. (1) Решенията на АЕК могат да се обжалват в 7-дневен срок с писмена молба до Ректора на Академията.

(2) Ректорът може да върне за преразглеждане решението на АЕК, като назначи рецензент, който да изготви становище в 7-дневен срок.

(3) На база на становището на рецензента по ал. 2, АЕК взема решение за предоставяне или отказ от предоставяне на целеви средства.

(4) Решението по ал. 3 се утвърждава със заповед на Ректора.

**ЗАКЛЮЧИТЕЛНИ РАЗПОРЕДБИ**

**§ 1.** Неразделна част от настоящите Вътрешни правила са:

1. Формуляр за кандидатстване за предоставяне на целеви средства за подпомагане на научноизследователската дейност на докторанти в редовна форма на обучение в СА „Д. А. Ценов“ – гр. Свищов (Приложение 1).

2. Формуляр за отчитане на резултатите от усвояването на средства за подпомагане на научноизследователската дейност на докторанти в редовна форма на обучение в СА „Д. А. Ценов“ – гр. Свищов (Приложение 2).

**§ 2.** Вътрешните правила за планиране, разпределение и разходване на целево предоставените средства от Стопанска академия „Д. А. Ценов“ – Свищов за подпомагане на научноизследователската дейност на докторанти влизат в сила от датата на приемането им от Академичен съвет.